31994R3117
L 330/4
JURNALUL OFÍCIAL AL UNIUNII EUROPENE
REGULAMENTUL (CE) NR. 3117/94 AL CONSILIULUI
din 12 decembrie 1994
de modificare a Regulamentului (CEE) nr. 1907/90 privind unele norme de comercializare a ouălor
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a pieței în sectorul ouălor (1), în special articolul 2 alineatul (2),
având în vedere propunerea Comisiei,
întrucât Regulamentul (CEE) nr. 1907/90 (2) stabilește unele norme de comercializare a ouălor;
întrucât definiția lotului ar trebui actualizată pentru a se alinia la recenta modificare privind indicația obligatorie a termenului de valabilitate minimă pentru ouăle de categoria A;
întrucât Regulamentul (CEE) nr. 1907/90 exclude din domeniul său de aplicare vânzările directe de ouă de la producători către consumatori; întrucât, pentru a ține cont de condițiile specifice ale comercializării ouălor în anumite regiuni din Finlanda, ar trebui, de asemenea, excluse din domeniul său de aplicare vânzările de la producători către comercianții cu amănuntul din acele regiuni;
întrucât durata perioadei în care ouăle de categoria A pot fi vândute ca „extra” sau „extra proaspete” ar trebui definită în legătură fie cu data de ambalare, fie cu data pontei,
ADOPTĂ PREZENTUL REGULAMENT:
Articolul 1
Regulamentul (CEE) nr. 1907/90 se modifică după cum urmează:
1.
La articolul 1 punctul 10, termenul „data de ambalare sau de clasificare” se înlocuiește cu termenul „termenul de valabilitate minimă sau data de ambalare”.
2.
La articolul 2, alineatul (3) se înlocuiește cu următorul text:
„(3) Prezentul regulament nu se aplică:
-
pentru ouăle vândute direct consumatorului spre utilizare proprie, de către producător la propria sa fermă, într-o piață publică locală, cu excepția piețelor cu licitație, sau prin vânzare din ușă în ușă;
-
pentru ouăle, cu excepția ouălor crăpate, vândute comerciantului cu amănuntul local de către producător în regiunile Finlandei prevăzute la anexa II,
cu condiția ca ouăle să provină din producția proprie a producătorului și să nu fie ambalate în conformitate cu articolele 10, 11 și 12 și să nu se folosească nici una dintre clasificările în funcție de calitate și greutate stabilite în prezentul regulament.”
3.
Articolul 12 se înlocuiește cu următorul text:
„Articolul 12
Cuvintele «extra» și «extra proaspăt» pot fi folosite pe ambalaje mici, prevăzute cu o bandă sau o etichetă, care conțin ouă de categoria A. Aceste cuvinte sunt imprimate pe bandă sau pe etichetă, care se elimină sau se distruge în a șaptea zi cel târziu de la ambalare sau în a noua zi de la ouat.”
Articolul 2
Prezentul regulament intră în vigoare la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 1994.